b'\n_START_ARTICLE_\nK\xc5\xablup\xc4\x97n\xc5\xb3 gele\xc5\xbeinkelio stotis\n_START_SECTION_\nArchitekt\xc5\xabra\n_START_PARAGRAPH_\nStoties kompleks\xc4\x85 sudaro r\xc5\xabmai, pagalbiniai \xc5\xabkiniai ir gyvenamasis statiniai._NEWLINE_Stoties r\xc5\xabmai moderno stiliaus, tinkuoto m\xc5\xabro, vienauk\xc5\xa1\xc4\x8diai, sta\xc4\x8diakampio plano, su keleivi\xc5\xb3 laukimo sale, biliet\xc5\xb3 kasa, administracijos patalpomis. Portalas i\xc5\xa1siki\xc5\xa1a \xc4\xaf priek\xc4\xaf, su stogeliu vir\xc5\xa1 \xc4\xaf\xc4\x97jimo. Stogas dviej\xc5\xb3 tarpsni\xc5\xb3, ketur\xc5\xa1laitis. Tarp abiej\xc5\xb3 tarpsni\xc5\xb3 esant\xc4\xaf fronton\xc4\x85 puo\xc5\xa1ia a\xc5\xbe\xc5\xabriniai stilizuoto augalinio motyvo ornamentai._NEWLINE_Prie\xc5\xa1ais stoties r\xc5\xabmus \xc4\xafrengta stov\xc4\x97jimo aik\xc5\xa1tel\xc4\x97 su \xc5\xbeeldini\xc5\xb3 klomba ties viduriu._NEWLINE_\xc4\xae pietvakarius nuo stoties r\xc5\xabm\xc5\xb3 perono pakra\xc5\xa1tyje stovi ornamentuotas tremtini\xc5\xb3 kry\xc5\xbeius._NEWLINE_Bendras teritorijos plotas \xe2\x80\x93 2 ha.\n_START_SECTION_\nIstorija\n_START_PARAGRAPH_\nGele\xc5\xbeinkelio stotis pastatyta 1932 m. tiesiant Klaip\xc4\x97dos\xe2\x80\x93Kauno gele\xc5\xbeinkelio linijos atkarp\xc4\x85 Kretinga\xe2\x80\x93Tel\xc5\xa1iai. J\xc4\x85 stat\xc4\x97 Danijos firma \xe2\x80\x9eH\xc3\xb8jgaard ir Schultz\xe2\x80\x9c. Oficialiai buvo pavadinta Kartenos gele\xc5\xbeinkelio stotimi ir atidaryta 1932 m. spalio 29 d. per Tel\xc5\xa1i\xc5\xb3\xe2\x80\x93Kretingos gele\xc5\xbeinkelio linijos atidengimo i\xc5\xa1kilmes, kuriose dalyvavo Lietuvos Respublikos Prezidentas Antanas Smetona, Lietuvos Vyriausyb\xc4\x97s nariai, Lietuvos visuomenini\xc5\xb3 organizacij\xc5\xb3 vadovai._NEWLINE_Stotis buvo skirta keleiviniams ir prekiniams-krovininiams traukiniams sustoti, i\xc5\xa1sikrauti ir pasikrauti._NEWLINE_1948\xe2\x80\x931950 m. i\xc5\xa1 stoties buvo i\xc5\xa1ve\xc5\xbeami \xc4\xaf Sibir\xc4\x85 ir kitas soviet\xc5\xb3 Rusijos vietoves tremiami Kretingos apskrities, o 1950\xe2\x80\x931952 m. \xe2\x80\x93 Kretingos ir Salant\xc5\xb3 rajon\xc5\xb3 gyventojai. Tremtiniams atminti stoties teritorijoje 1989 m. pastatytas monumentalus kry\xc5\xbeius._NEWLINE_Prie gele\xc5\xbeinkelio pokariu i\xc5\xa1augo nauja K\xc5\xablup\xc4\x97n\xc5\xb3 gyvenviet\xc4\x97. Ilgame\xc4\x8dio gele\xc5\xbeinkelio stoties vir\xc5\xa1ininko Prano Daukanto pastangomis 1975 m. stotis buvo pavadinta K\xc5\xablup\xc4\x97n\xc5\xb3 gele\xc5\xbeinkelio stotimi._NEWLINE_Saugotinas kult\xc5\xabros paveldo objektas, turintis architekt\xc5\xabrin\xc4\x99 ir istorin\xc4\x99 vert\xc4\x99.'